MTC ดีด 3% ลุ้นกำไร Q1 แตะ 1.4 พันล้าน รับสินเชื่อโต โบรกชูเป้า 42 บาท
MTC ดีด 3% โบรกคาดกำไรไตรมาส 1/66 แตะ 1.4 พันล้านบาท รับสินเชื่อเพิ่มขึ้น พร้อมประมาณการกำไรปี 66 ไว้ที่ 5.9 พันล้านบาท เพิ่มขึ้น 16.2% เมื่อเทียบกับช่วงปีก่อน แนะนำ “ซื้อ” ราคาเป้าหมาย 42 บาท 
MTC ดีด 3% โบรกคาดกำไรไตรมาส 1/66 แตะ 1.4 พันล้านบาท รับสินเชื่อเพิ่มขึ้น พร้อมประมาณการกำไรปี 66 ไว้ที่ 5.9 พันล้านบาท เพิ่มขึ้น 16.2% เมื่อเทียบกับช่วงปีก่อน แนะนำ “ซื้อ” ราคาเป้าหมาย 42 บาท
28 เม.ย. 2566

ผู้สื่อข่าวรายงานว่า วันนี้ (28 เม.ย. 66) ราคาหุ้น บริษัท เมืองไทย แคปปิตอล จำกัด (มหาชน) หรือ MTC ล่าสุด ณ เวลา 10:41 น. อยู่ที่ระดับ 34.75 บาท บวก 1.25 บาท หรือ 3.73%  สูงสุดที่ระดับ 34.75 บาท ต่ำสุดที่ระดับ 33.75 บาท ด้วยมูลค่าการซื้อขาย 113.92 ล้านบาท

บล.ฟิลลิป ระบุในบทวิเคราะห์ว่า โดยคาด MTC จะมีกำไรไตรมาส 1/66 อยู่ที่ 1.4 พันล้านบาท เพิ่มขึ้น 0.9% เมื่อเทียบกับช่วงเดียวของปีก่อน โดยคาดว่ารายได้ดอกเบี้ยจะเพิ่มขึ้นมากตามการเพิ่มขึ้นของสินเชื่อ แต่การตั้งสำรอง และค่าใช้จ่ายที่เพิ่มขึ้นทำให้คาดว่ากำไรจะเพิ่มไม่มาก แต่คาดว่ากำไรจะเพิ่ม 22.7% จากไตรมาสก่อน ซึ่งจากผลขาดทุนจากทรัพย์สินรอการขายที่ลดลงเป็นปัจจัยสำคัญที่ทำให้กำไรเพิ่มขึ้น นอกเหนือจากรายได้ดอกเบี้ยที่เพิ่มขึ้น
ขณะเดียวกันคาดว่าสินเชื่อของ MTC จะเพิ่มขึ้น 5% จากไตรมาสก่อน เป็นการเติบโตที่ชะลอตัวลงจากไตรมาส 4/65 ที่สินเชื่อโต 5.3% จากไตรมาสก่อน แต่เป็นปกติที่ไตรมาส 1 มักจะเป็นไตรมาสที่สินเชื่อเติบโตน้อยที่สุดในปี และทยอยเพิ่มขึ้นในช่วงที่เหลือของปี อย่างไรก็ตามคาดว่า NPL จะเพิ่มขึ้นด้วย จากไตรมาส 4/65 ที่มีอยู่ 2.9% แต่การเพิ่มขึ้นน่าจะชะลอลงได้ โดยยังคงประมาณการการตั้งสำรองไว้ในระดับเดิมจากไตรมาส 4/65
ทั้งนี้ยังคงประมาณการกำไรปี 66 ของ MTC ไว้ที่ 5.9 พันล้านบาท เพิ่มขึ้น 16.2% เมื่อเทียบกับช่วงปีก่อน รายได้ดอกเบี้ยจะยังคงเติบโตต่อตามสินเชื่อที่เพิ่ม คงราคาพื้นฐาน 42 บาท